คลังกลับลำดอง‘กอช.’ ชี้ซ้ำซ้อนประกันสังคม
คลังไม่เสนอ กอช.เข้า ครม.วันนี้ หวั่นซ้ำซ้อนมาตรา 40 ของประกันสังคม
29 ต.ค. 2565

คลังไม่เสนอ กอช.เข้า ครม.วันนี้ หวั่นซ้ำซ้อนมาตรา 40 ของประกันสังคม
นายสมหมาย ภาษี รมว.คลัง เปิดเผยว่า เดิมกระทรวงการคลังจะเสนอให้คณะรัฐมนตรี (ครม.) พิจารณาการดำเนินการกองทุนการออมแห่งชาติ (กอช.) แต่ต้องเลื่อนออกไปไม่มีกำหนด เพื่อพิจารณาให้รอบคอบอีกครั้งว่ามีการดำเนินการที่ซ้ำซ้อนกับมาตรา 40 (3) ของกฎหมายประกันสังคมหรือไม่ เพื่อไม่ให้เกิดปัญหาขึ้นในภายหลัง และไม่ได้มีการล้ม กอช. เพราะกฎหมายมีผลบังคับใช้แล้ว
นายสมหมาย กล่าวว่า กอช.ตั้งขึ้นเพื่อให้แรงงานนอกระบบที่มีอยู่ประมาณ 35 ล้านคน เข้ามาเป็นสมาชิก จ่ายเงินสมทบเข้ากองทุนเป็นประจำทุกเดือน และรัฐบาลจ่ายสมทบให้อีกส่วนหนึ่ง โดยกองทุนนี้ตั้งสมัยรัฐบาลประชาธิปัตย์ แต่มารัฐบาลเพื่อไทยได้แก้ไขกฎหมายประกันสังคมในมาตรา 40 โดยเพิ่ม (3) ให้รับแรงงานนอกระบบเข้ามาเป็นสมาชิกกองทุนประกันสังคม และได้ผลประโยชน์ในลักษณะเดียวกันกับ กอช. ทำให้คลังต้องพิจารณาอีกครั้งว่าจะดำเนินการเรื่องนี้ต่อไปอย่างไร
ก่อนหน้านี้ สำนักงานเศรษฐกิจการคลัง (สศค.) ได้เสนอให้รัฐบาลเดินหน้า กอช. และให้โอนสมาชิกของกองทุนประกันสังคมในมาตรา 40 ที่ขณะนี้มีประมาณ 1 ล้านราย มาไว้ที่กองทุนด้วย แต่รัฐบาลไม่เห็นด้วย และอยู่ระหว่างการขยายเวลาการเป็นสมาชิกมาตรา 40 สำหรับผู้ที่มีอายุเกิน 60 ปี ออกไป 1 ปี โดยมีผู้อายุเกิน 60 ปีสนใจสมัครกันมาก
นายกรณ์ จาติกวณิช อดีต รมว.คลัง กล่าวว่า กอช.มีวัตถุประสงค์ที่แตกต่างกับมาตรา 40 ของกฎหมายประกันสังคม และคนที่สมัครมาตรา 40 ขณะนี้ ส่วนใหญ่เป็นคนที่อายุ 60 ปี โดยหวังว่าเมื่อครบ 1 ปี จะลาออกและได้เงินสมทบจากรัฐบาลเท่านั้น หลังจากนั้นสมาชิกตามมาตรา 40 จะเหลือน้อยมาก